Možno sprístupniť
Predkladacia správa

	Materiál sa predkladá na rokovanie vlády SR ako jeden z desiatich vybraných projektov, na ktoré sa v súlade s úlohou B.1. uznesenia vlády SR č. 770 z 5. októbra 2005 nevzťahujú „Pravidlá v oblasti poskytovania individuálnej štátnej pomoci investorom“.

Spoločnosť Visteon Slovakia, s. r. o. Nitra so sídlom ul. Coboriho 1, 949 01 Nitra požiadala listom zo dňa 14. 04. 2005 Ministerstvo hospodárstva SR o štátnu pomoc formou investičných stimulov podľa zákona č. 565/2001 Z. z. o investičných stimuloch a o zmene a doplnení niektorých zákonov v znení neskorších predpisov, zákona č. 595/2003 Z. z. o dani z príjmov v znení neskorších predpisov a zákona č. 231/1999 Z. z. o štátnej pomoci v znení neskorších predpisov a podľa Usmernenia Komisie (ES) o národnej regionálnej pomoci (98/C 74/06) z 10. marca 1998 zmenenom a doplnenom 9. septembra 2000 (2000/C 258/06), Nariadenia Komisie (ES) č. 68/ 2001 z 12. januára 2001 o aplikácii článkov 87 a 88 Zmluvy o Európskom spoločenstve o pomoci pri vzdelávaní v znení neskoršej zmeny a doplnenia Nariadenia Komisie (ES) č. 363/2004 z 25. februára 2004 a Mnohosektorového rámca, a to vo forme:

-	úľavy na dani ,
-	finančnej dotácie na nové investície do dlhodobého majetku, 
-	príspevku na vzdelávanie. 

Žiadosť o štátnu pomoc sa týka investičného projektu tzv. „na zelenej lúke“, kde ide o vybudovanie nového výrobného závodu v Nitre a skladu komponentov v Dubnici nad Váhom pre zákazníka Kia (Žilina). Projekt bude realizovať slovenská spoločnosť Visteon Slovakia, s. r. o. založená 25.11.2004 a zapísaná v Obchodnom registri Okresného súdu v Nitre Oddiel Sro, Vložka 15437/N. Nový výrobný závod bude vyrábať automobilové komponenty pre finálnu výrobu osobných vozidiel z oblasti interiéru vozidiel, ovládania klimatizácie a pohonného ústrojenstva (dverové panely a prístrojové dosky, vykurovacie, ventilačné a klimatizačné jednotky), ktoré budú sčasti vyvážané mimo Slovenskej republiky a sčasti dodávané domácim výrobcom automobilov.

Spoločnosť Visteon Slovakia, s. r. o. predpokladá investovať v rokoch 2005-2008 čiastku do výšky približne 68,2 mil. € (2 645,9 mil. Sk) do dlhodobého majetku, ktorý pre účely štátnej pomoci predstavuje oprávnené náklady. Plánuje zamestnať do roku 2010 celkom 508 pracovníkov. Oprávnené náklady na vzdelávanie sa odhadujú na čiastku do výšky približne 1,3 mil. €   (49,3 mil. Sk). Prepočty sú uskutočňované kurzom 38,796 Sk/€. 

Spoločnosť žiada regionálnu pomoc v intenzite 15 % z oprávnených nákladov na investície (395,7 mil. Sk), z toho priamu štátnu pomoc vo výške 9,996 mil. € (387,8 mil. Sk) a nepriamu štátnu pomoc formou úľavy na dani z príjmu právnických osôb vo výške 204 tis. € (7,9 mil. Sk). Taktiež žiada štátnu pomoc na vzdelávanie vo výške 35 % z oprávnených nákladov na špecifické vzdelávanie a  60 % z oprávnených nákladov na všeobecné vzdelávanie. Na základe predpokladaných oprávnených nákladov predstavuje odhadovaná štátna pomoc čiastku do výšky 10,20 mil. €  (395,7 mil. Sk) na regionálnu pomoc a čiastku do výšky 0,70 mil. € (27,2 mil. Sk) na štátnu pomoc na vzdelávanie. 

Spoločnosť vynaloží na vytvorenie jedného pracovného miesta sumu 5 208 tis. Sk. Na jedno novovytvorené pracovné miesto pripadá priamo (náklady na obstaranie hmotného investičného majetku a príspevok na vzdelávanie) zo štátneho rozpočtu 816 929 Sk a nepriamo (úľava na dani) 15 579 Sk. Celková výška štátnej pomoci na jedno novovytvorené pracovné miesto je 832 508 Sk.  

Finančné prostriedky zo štátneho rozpočtu potrebné na poskytnutie štátnej pomoci pre rok 2006 sú  v plnej výške pokryté v kapitole MH SR na investičné stimuly a priemyselné parky. Potreba týchto prostriedkov je kalkulovaná aj pre budúce obdobia. Výdavky na regionálnu pomoc podľa prílohy 7 boli už v minulosti poukázané mestu Nitra na výstavbu priemyselného parku. 

Poskytovanie štátnej pomoci bude zrealizované až následne po tom ako Investor na základe podmienok dohodnutých v Zmluve riadne preukáže a zdokladuje skutočné vynaloženie oprávnených investičných nákladov, ako aj dodržanie investičného plánu a plánu tvorby miestnych pracovných miest.

Návrh investičnej zmluvy bol predložený na medzirezortné pripomienkové konanie a po dopracovaní o pripomienky  na schválenie vo vláde SR bez rozporov.

Predkladaný materiál má priamy a nepriamy dopad na štátny rozpočet, ktorý je vyčíslený v doložke vplyvov a taktiež pozitívny dopad na zamestnanosť a podnikateľské prostredie.

Na predkladaný materiál sa vzťahuje obmedzenie prístupu k označeným informáciám podľa § 10 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. Strany, na ktorých sú informácie, ktoré sa nesprístupňujú, sú označené Nesprístupňovať a informácie, ktoré sa nemajú sprístupňovať, sú podčiarknuté.

Informácie o projekte:

A:	Všeobecné informácie:

B: 	Ekonomické informácie